“กสทช.” กำชับ 3 ค่ายมือถือ “ย้ายค่าย” เร็ว หลังถูกร้องประวิงเวลา
“กสทช.” เชิญผู้แทน 3 โอเปอเรเตอร์ กรณีมีเรื่องร้องเรียนขอให้ตรวจสอบการประวิงเวลาในการขอโอนย้ายค่าย  
“กสทช.” เชิญผู้แทน 3 โอเปอเรเตอร์ กรณีมีเรื่องร้องเรียนขอให้ตรวจสอบการประวิงเวลาในการขอโอนย้ายค่าย  
15 ธ.ค. 2564

นายไตรรัตน์ วิริยะศิริกุล รักษาการแทนเลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (รักษาการแทน เลขาธิการ กสทช.) กล่าวว่า เมื่อวานนี้ (14 ธ.ค. 64) สำนักงาน กสทช. เชิญผู้แทนจากบริษัท ทรู มูฟ เอช ยูนิเวอร์แซล คอมมิวนิเคชั่น จำกัด (บริษัทในเครือ TRUE) บริษัท ดีแทค ไตรเน็ต จำกัด (บริษัทในเครือ DTAC) และบริษัท แอดวานซ์ ไวร์เลส เน็ทเวอร์ค จำกัด (บริษัทในเครือ AIS) เข้ามาให้ข้อเท็จจริงกรณีมีเรื่องร้องเรียน ขอให้สำนักงานฯ ตรวจสอบการประวิงเวลาในการขอโอนย้ายค่าย
โดยหลังจากรับฟังการชี้แจงข้อเท็จจริงจากทั้ง 3 บริษัทแล้ว สำนักงานฯ ได้สั่งกำชับให้โอเปอเรเตอร์ทั้ง 3 ค่าย ดำเนินการโอนย้ายค่ายให้กับผู้ใช้บริการตามประกาศ กสทช. เรื่อง หลักเกณฑ์บริการคงสิทธิเลขหมายโทรศัพท์เคลื่อนที่ และหลักเกณฑ์การโอนย้ายผู้ให้บริการโทรศัพท์เคลื่อนที่ฯ อย่างเคร่งครัด โดยผู้ใช้บริการโทรศัพท์เคลื่อนที่มีสิทธิที่จะโอนย้ายค่ายไปใช้บริการค่ายที่ตนเองต้องการได้
ทั้งนี้ ผู้ที่ขอโอนย้ายนั้นจะต้องเป็นเจ้าของเบอร์ที่ลงทะเบียนซิม ต้องไม่ติดค้างชำระค่าบริการ รวมทั้งต้องไม่ติดเงื่อนไขสัญญาพิเศษเดิมอยู่ ซึ่งโอเปอเรเตอร์จะต้องแจ้งสาเหตุที่ไม่สามารถโอนย้ายค่ายต่อผู้ที่ขอโอนย้ายอย่างชัดเจน และในส่วนที่โอเปอเรเตอร์แต่ละค่ายจะเสนอข้อเสนอพิเศษเพิ่มเติมเพื่อรักษาลูกค้านั้น ประชาชนจะต้องมีการยืนยันตอบรับข้อเสนอเพิ่มเติมนั้นก่อน โดยโอเปอเรเตอร์ไม่อาจใช้เงื่อนไขที่ว่าหากประชาชนไม่ปฏิเสธหรือยกเลิกจะถือว่าประชาชนรับสิทธิและนำมาใช้เป็นเหตุปฏิเสธการขอโอนย้ายค่ายของประชาชนผู้ใช้บริการโทรศัพท์เคลื่อนที่ได้
นายไตรรัตน์ กล่าวว่า หลังจากนี้ สำนักงาน กสทช. จะมีหนังสือกำชับไปยังโอเปอเรเตอร์ทุกค่ายให้ดำเนินการโอนย้ายค่ายให้กับผู้ใช้บริการตามประกาศ กสทช. เรื่อง หลักเกณฑ์บริการคงสิทธิเลขหมายโทรศัพท์เคลื่อนที่ และหลักเกณฑ์การโอนย้ายผู้ให้บริการโทรศัพท์เคลื่อนที่ฯ อย่างเคร่งครัด หากโอเปอเรเตอร์รายใดฝ่าฝืน สำนักงานฯ จะดำเนินการทางปกครองกับโอเปอเรเตอร์ค่ายนั้นทันที
“สำนักงาน กสทช. ให้ความสำคัญกับคุ้มครองสิทธิของผู้ใช้บริการโทรศัพท์เคลื่อนที่ ผู้ใช้บริการสามารถเลือกใช้บริการกับค่ายใดก็ได้ตามที่ต้องการ หากไม่พอใจสามารถย้ายค่ายเบอร์เดิม ไปยังค่ายใหม่ที่ต้องการได้ หากประชาชนพบปัญหาเกี่ยวกับการใช้บริการโทรศัพท์เคลื่อนที่สามารถร้องเรียนมาได้ที่คอลเซ็นเตอร์ของสำนักงาน กสทช. โทร. 1200 (ไม่มีค่าใช้จ่าย)” นายไตรรัตน์ กล่าว
ด้าน บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC หรือ ออกแถลงการณ์เมื่อเย็นวานนี้ว่า ตามที่ กสทช. ส่งจดหมายให้ดีแทคเข้าไปชี้แจงต่อ กสทช. เรื่องปฏิเสธการขอย้ายค่ายของลูกค้า หลังจากที่เอไอเอสได้ยื่นหนังสือให้ตรวจสอบการประวิงเวลาในการขอย้ายค่ายของผู้ใช้บริการ
โดยดีแทคขอชี้แจงว่าดีแทคไม่ได้ประวิงเวลาหรือปฏิเสธการขอย้ายค่ายของลูกค้าตามที่มีการกล่าวอ้าง จุดยืนของดีแทคคืออำนวยความสะดวกในกรณีที่ลูกค้าต้องการย้ายค่าย ตามนโยบายของ กสทช. ที่ให้สิทธิ์ผู้ใช้บริการสามารถย้ายค่าย และตรวจสอบสิทธิของตัวเองได้ก่อนย้ายค่ายเบอร์เดิม เพียงกด *151*เลขบัตรประชาชน 13 หลัก# โทรออก
ทั้งนี้ ลูกค้าสามารถย้ายค่ายได้ ตามเงื่อนไขดังต่อไปนี้ 1. ไม่มียอดค้างชำระ 2. ชื่อและข้อมูลของเบอร์ที่ขอย้ายต้องตรงกับที่ลงทะเบียน และ 3. ไม่ติดสัญญาการซื้อเครื่อง